مؤيد عبد الستار
مشهد تمثيلي
* ايه .. هم هاي دنيه وتنكضي وحساب اكو تاليه ..
– يبين اليوم جاسمية صايره فيلفوسة اخر زمان
* شلون ما صير فليفوسة والدنيا مكلوبه
– خير .. هم شكو .. شنو الصار .. هم انكلبت الدنيا
* شلون ما تنكلب الدنيا وصويحبك يبين هم راح يصير بالحكومة
– ما تفكينه من الحكومة .. هو اكو دولة .. حتى تصير عدنه حكومة
* لا .. لا .. ما طول بالسلة عنب .. اكو حكومة
– هاي النوب شنو سالفة السلة والعنب .. ليش هو اكو عدنه ماي حتى يصير عدنه عنب
* يعني الا ماي .. انته شمالك ما تشوف ابعد من خشمك .
– انا اخوج .. انه ما اشوف ابعد من خشمي .. ولج والله اشوف الطير الطاير بالسما السابعة
* ابو جويسم .. انا مو كصدي عيونك تشوف .. انا كصدي عقلك
– والله جاسمية انت حيرتيني .. اريد اوصل وياج على راي ما مش لا بالسما ولا بالكاع
* هسه ما علينا .. العنب يعني النفط .. خليني اكولها لك بسراحة
– شجاب العنب على النفط .. اشو صرتي تحجين شيش بيش
* ابو جويسم .. يعني ما طول اكو عدنه نفط .. تصير عدنه حكومة
– ليش هو النفط جديد .. اشو من قالوا بلا عدنه نفط .. يعني شنو الجديد يرحم والديج
* الجديد .. الجماعة حادين سنونهم على النفط .. ويردون يلفطوه لفط .
– هو شبقه ما لفطوه .. دخليهم يلفطوه والله كريم .. احنا النا الله .
* شنو النا الله .. يعني قابل الله يدندل النا بالزنبيل .. لازم نشوف النا جاره .
– بس لا تكليلي جيب الفاس وتعال نطلع نسوي ثوره
* لا .. لا تخاف .. مو مال فاس ..
– لعد ما ليش بروح ابوج .. خو مو مال فشك وطك تفك .
* اهوه . .. ابو جويسم .. ينرادلك خلك
– اي دفهميني هي بت الحلال .. اذا لا مال فوس ولا مال تفك .. لعد ماليش ما تكليلي .مو راسي صار طبل من وره سوالفج العويصه والمعروجه
* ابو جويسم .. هاي مال صفنه .. يراد اله صفنه طويلة
– جا اذا صفنه بسيطه .. اخذي صفنات .. اسهل من الصفنه ما مش
* انشاالله تريد تصفن وتكعد كبالي
– جا شلون وين اكعد .. بالغار مثل النبي صلى الله عليه وسلم ، انتي مو تردين صفنه .. هاي انا راح اصفن
* خويه ابو جويسم .. الصفنه يعني ينرادله تشد حيلك وتشوف دربك
– اني ادري تاليها اشك زيجي واطلع من هدومي ، شاشد من حيلي ، هو بكه عندي حيل اشده ، انه اريد اكضي يومي واكل لكمة خبز وابوج الله يرحمه .. لا اشد حيلي ولا هم يحزنون .
* ابو جويسم هاي جديدة مال ولا هم يحزنون .. هاي منين لاكطها .. بس لا من صويحبك مجلوب السلف
– ما تجوزين من مجلوب السلف .. حتى الصناديك هم احتركن من وره سوالفج
* يعني لو ما محروكات الصناديك جان صويحبك يحصل على سلة العنب
– بويه هسه ما نريد العنب .. نريد السله
* كله لصاحبك مجلوب السلف يمش بوزه .. ما مش لا صناديك ولا اصوات ..
– ليش هو اش ناكصه .. باجر يحسبوهن ويطلع اول واحد بالمجلس .. ما طول عمامه شادين له راس بالعشاير والمضايف .
* شوف ابو جويسم .. اذا صويحبك طلع له مكان بالمجلس اني اكص ايدي .. ما يحصل كل شي ماطوله ياكل مال الوادم .. ما يصير براسه خير
– ما تكليلي شماكل .. قابل ناهب الخزينة
* والله الناس كلها تعرفه ، يبوك الكحل من العين
– لا .. هنه شويه فليسات مال مقاولات خسر بيهن
* والنوب يريد يا خذ مقاولات من جديد من يصير بالمجلس خوش : يعني استهلس الواوي على اكل الدجاج .
…………………………………………………………………………………………………
مع تحيات
مؤيد عبد الستار
السويد